Muutettu Ehdotus neuvoston asetus rahoitusvälineen perustamisesta Kyproksen turkkilaisen yhteisön taloudellisen kehityksen edistämiseksi ja Euroopan jälleenrakennusvirastosta annetun asetuksen (EY) N:o 2667/2000 muuttamisesta /* KOM/2004/0696 lopull. - CNS 2004/0145 */





Muutettu ehdotus NEUVOSTON ASETUS rahoitusvälineen perustamisesta Kyproksen turkkilaisen yhteisön taloudellisen kehityksen edistämiseksi ja Euroopan jälleenrakennusvirastosta annetun asetuksen (EY) N:o 2667/2000 muuttamisesta (komission esittämä) PERUSTELUT Rahoitusvälineen perustamisesta tehdyn ehdotuksen [1] yleistavoitteena oli tukea Kyproksen turkkilaisyhteisöä keskittyen erityisesti talouden kehittämiseen, saaren taloudelliseen yhdentymiseen ja suhteiden parantamiseen saaren kahden väestönosan ja EU:n välillä Kyproksen yhdentymisen helpottamiseksi. Käytössä oleva huomattava määrä, 259 miljoonaa euroa (joka on sidottava vuosina 2004-2006 ja toteutettava vuoteen 2009 mennessä), edellyttää erityisiä tuen hallinnointi- ja täytäntöönpanojärjestelyjä. [1] KOM(2004) 465 lopullinen. Ehdotuksen 3 artiklan mukaan komissio vastaa tuen hallinnoinnista. Ehdotuksen 5 artiklassa säädetään neuvoston asetuksen (EY) N:o 1605/2002 [2] toisen osan IV osaston mukaisista eri täytäntöönpanotavoista. Infrastruktuurihankkeita tuettaessa keskitytään muun muassa voimaloihin, jäte- ja vesihuoltoon, kunnostukseen ja liikennehankkeiden kehittämiseen myös saaren kaksi osaa yhdistäviltä osin. Näin ollen on selvää, että suuri osa varoista käytetään infrastruktuuri-investointeihin. Paras tapa näyttäisi olevan Euroopan jälleenrakennusviraston, jäljempänä 'jälleenrakennusvirasto', käyttö tuen täytäntöönpanossa. [2] EYVL L 248, 16.9.2002, s. 1. Jälleenrakennusvirasto perustettiin Kosovon kriisin seurauksena hoitamaan EU:n tukea YK:n hallinnoimassa Kosovossa. Viraston toimivalta kattaa koko hankesyklin kohteiden löytämisestä (valmistelevine tutkimuksineen) viraston alaisiin loppumaksuihin, seurantaan ja hankearviointiin. Jälleenrakennusvirasto toimii hankintaviranomaisena komission (ja mahdollisesti muiden tahojen) puolesta. Sillä on oikeushenkilöllisyys, ja se on laillisesti täysin vastuussa kolmansiin osapuoliin nähden (esim. henkilöstö, urakoitsijat, tuensaajat). Jälleenrakennusviraston valtuuksia on laajennettu sen perustamisen jälkeen jo kahdesti: vuoden 2000 lopussa Jugoslavian tasavaltaan (nykyisin Serbian ja Montenegron valtioliitto) ja vuoden 2001 lopussa Jugoslavian entiseen tasavaltaan Makedoniaan. Komissio ehdotti 28. kesäkuuta 2004, että jälleenrakennusviraston valtuudet laajennettaisiin koskemaan kyseisiä maita vielä toiset kaksi vuotta, 31. päivään joulukuuta 2006 asti [3]. Jälleenrakennusviraston valtuuksia voitaisiin laajentaa edelleen koskemaan myös Kyproksen pohjoisosia. [3] KOM(2004) 451 lopullinen. Jälleenrakennusvirasto on jo tunnettu. Tästä syystä sinne saadaan palkattua kaikki itse ohjelmaan tarvittava henkilöstö. Sillä on pitkä ja tunnustettu kokemus suurten infrastruktuurihankkeiden täytäntöönpanosta, mitä suurin osa Kyproksen pohjoisosan tuesta tulee olemaan. Jälleenrakennusvirastolla on valmiudet saavuttaa tavoitteet ajoissa ja saada aikaan tuloksia. Tämä näyttäisi ainoalta mahdolliselta vaihtoehdolta saada Pohjois-Kyproksen tukiohjelma nopeasti käyntiin. Jälleenrakennusvirasto on lisäksi poliittisesti neutraali. Sen valtuuksiin kuuluu tuen täytäntöönpano, kun poliittinen päätöksenteko taas kuuluu komisiolle. Tämä on selvästi eduksi jaetun Kyproksen monimutkaisessa ja vaikeassa tilanteessa. Koska virasto sijaitsee Thessalonikissa, se on myös lähempänä Kyprosta kuin komission toimitilat tukipalveluja ajatellen. 2004/0145 (CNS) Muutettu ehdotus NEUVOSTON ASETUS rahoitusvälineen perustamisesta Kyproksen turkkilaisen yhteisön taloudellisen kehityksen edistämiseksi ja Euroopan jälleenrakennusvirastosta annetun asetuksen (EY) N:o 2667/2000 muuttamisesta 1. Lisätään johdanto-osaan 7 kappale seuraavasti: "Jotta tukea voidaan antaa moitteettoman varainhoidon periaatteita noudattaen, komission pitäisi voida siirtää tämän asetuksen mukaisen tuen täytäntöönpanovaltuudet Euroopan jälleenrakennusvirastolle. Tästä syystä Euroopan jälleenrakennusvirastosta annettu neuvoston asetus (EY) N:o 2667/2000 [4] olisi muutettava." [4] EYVL L 306, 7.12.2000, s. 7. Seuraavien johdanto-osan kappaleiden numerointi muuttuu vastaavasti. 2. Asetuksen 5 artiklan 2 kohdan loppu kuuluu seuraavasti: "..., sanotun kuitenkaan rajoittamatta neuvoston asetuksen (EY) N:o 2667/2000 2 artiklan 5 kohdan mukaisesti tehtyä päätöstä." 3. Lisätään 5 a artikla seuraavasti: "5a artikla Muutetaan neuvoston asetus (EY) N:o 2667/2000 seuraavasti: Lisätään 2 artiklaan 5 kohta seuraavasti: - "Komissio voi antaa jälleenrakennusviraston tehtäväksi Kyproksen turkkilaisen yhteisön taloudellisen kehityksen edistämiseksi neuvoston asetuksen (EY) N:o xx/2004 osana myönnettävän tuen täytäntöönpanon."